Kommissionens forordning (EF) nr. 1321/2002

af 22. juli 2002

om ændring af forordning (EØF) nr. 1538/91 om gennemførelsesbestemmelser til Rådets forordning (EØF) nr. 1906/90 om handelsnormer for fjerkrækød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1906/90 af 26. juni 1990 om handelsnormer for fjerkrækød(1), senest ændret ved forordning (EF) nr. 1101/98(2), særlig artikel 7 og 9, og

ud fra følgende betragtninger:

(1) Ved Kommissionens forordning (EØF) nr. 1538/91(3), senest ændret ved forordning (EF) nr. 1072/2000(4), fastsættes der gennemførelsesbestemmelser til handelsnormerne for fjerkrækød.

(2) Der bør indføres en definition af "unghane", og der bør indsættes kriterier i forbindelse hermed i bilag IV til forordning (EØF) nr. 1538/91.

(3) Hvis kødet fra ænder og græs, der holdes til fremstilling af "foie gras", mærkes som kød fra fritgående ænder og gæs/frilandsænder og -gæs, bør det i mærkningen også oplyses, at dyrene holdes til fremstilling af "foie gras", så forbrugerne får fuldstændige oplysninger om produktet.

(4) For at lette medlemsstaternes kontrol på slagterier, bedrifter, foderstofvirksomheder og rugerier bør registreringsbestemmelserne tilpasses.

(5) Ifølge artikel 14 i forordning (EØF) nr. 1538/91 skal produktbetegnelser og andre udtryk ved salg til den endelige forbruger være affattet på et eller flere sprog, som er letforståeligt for køberne i den medlemsstat, hvor salget finder sted. Denne bestemmelse bør udgå, fordi artikel 16 i Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(5), ændret ved Kommissionens direktiv 2001/101/EF(6), finder anvendelse.

(6) Ved luftkøling af fjerkrækroppe har erfaringen vist, at kroppenes vandoptagelse er minimal. Derfor kan kontrolhyppigheden på slagterierne nedsættes, hvis der foreligger tilstrækkeligt bevis for, at kontrolresultaterne har været i overensstemmelse med kravene for en bestemt periode. Erfaringen har også vist, at kravet om regelmæssig kontrol af vandoptagelsen kan ophæves for luftkølede kalkuner.

(7) Af åbenheds- og klarhedshensyn bør reglerne om modanalyser, der er nævnt i artikel 14a, stk. 6 og 10, i forordning (EØF) nr. 1538/91, revideres, og modanalyserne bør kun udføres på nationale referencelaboratorier.

(8) Af klarhedshensyn bør der i bilag IV til forordning (EØF) nr. 1538/91 anvendes de samme udtryk som i forordningens artikel 10. Da der i nogle medlemsstater er et marked for skrabehaner og -kapuner, bør de indsættes i bilag IV, litra b), og der bør fastsættes samme maksimale belægningsgrad som for kyllinger, der opdrættes i samme produktionssystem. Endvidere bør der fastsættes en minimumsslagtealder for haner og kapuner. For perlehøns, der holdes på friland, bør der fastsættes samme maksimale indendørsbelægningsgrad som for kyllinger, da den maksimale udendørsbelægningsgrad også er den samme. Der bør fastsættes en minimumsslagtealder for han- og hunkalkuner, der holdes på friland, og som skal opskæres. Til denne produktionsform kræves en kortere opfedningsperiode end til produktion af kalkuner til stegning. Derfor bør minimumsslagtealderen også være lavere end for kalkuner til stegning.

(9) Bestemmelserne om stikprøvestørrelse for forskellige kyllingeudskæringer i punkt 2 i bilag VIa til forordning (EØF) nr. 1538/91 bør afklares.

(10) Det danske, det irske, det nederlandske, det østrigske og det portugisiske referencelaboratorium har ændret navn og adresse.

(11) Der bør derfor foretages ændringer i forordning (EØF) nr. 1538/91.

(12) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

I forordning (EØF) nr. 1538/91 foretages følgende ændringer:

1) I Artikel 1 foretages følgende ændringer:

a) I stk. 1, litra a), indsættes som femte led: "- 'unghane': handyr af æglægningsrace med hård brystbensspids (ikke fuldstændigt forbenet), hvis slagtealder er mindst 90 dage."

b) I stk. 2, sidste afsnit, ændres henvisningen til "direktiv 79/112/EØF" til "direktiv 2000/13/EF".

2) I artikel 9, stk. 1, ændres henvisningen til "direktiv 79/112/EØF" til "direktiv 2000/13/EF".

3) I artikel 10, stk. 1, foretages følgende ændringer:

a) I første afsnit ændres henvisningen til "direktiv 79/112/EØF" til "direktiv 2000/13/EF".

b) Følgende afsnit indsættes: "Hvis kød fra ænder og gæs, der holdes til fremstilling af 'foie gras', mærkes som kød fra fritgående ænder og gæs eller frilandsænder og -gæs (litra c), d) og e)), skal udtrykket 'til fremstilling af 'foie gras'' også anføres i mærkningen."

4) I Artikel 11 foretages følgende ændringer:

a) I stk. 1 indsættes som tredje og fjerde led: "- over antallet af dyr, der er leveret og forarbejdet, og deres samlede levende vægt eller slagtede vægt

- over salgsoplysninger, herunder købernes navn og adresse, og opbevarer den i mindst seks måneder efter afsendelsen."

b) Stk. 2 affattes således: "2. De nævnte producenter skal derefter kontrolleres regelmæssigt. De skal i mindst seks måneder efter afsendelsen opbevare fortegnelser over antallet af dyr for hvert produktionssystem med angivelse af antallet af solgte dyr og købernes navn og adresse, de leverede mængder foder og foderstofleverandøren.

Derudover skal producenter med produktion af fritgående fjerkræ/frilandsfjerkræ også føre en fortegnelse over, hvornår dyrene første gang fik adgang til det fri."

c) Følgende indsættes som stk. 2a og 2b: "2a. Foderstofvirksomheder og -leverandører opbevarer fortegnelser, der viser, at sammensætningen af det foder, der er leveret til producenter som nævnt i artikel 10, stk. 1, litra a), svarer til de angivne fodringsoplysninger, i mindst seks måneder, efter at det er afsendt.

2b. Rugerier opbevarer fortegnelser over dyr af racer, der er anerkendt som langsomtvoksende, og som er leveret til producenter som nævnt i artikel 10, stk. 1, litra d) og e), i mindst seks måneder, efter at de er afsendt."

d) Stk. 3, andet led, affattes således: "- på foderstofvirksomheder og hos foderstofleverandører: mindst én gang om året".

5) Artikel 14 udgår.

6) I artikel 14a foretages følgende ændringer:

a) Følgende indsættes som stk. 5a: "5a. Hvis resultaterne af den kontrol, der er nævnt i stk. 3 og 4, i forbindelse med luftkøling viser, at kriterierne i bilag V til VII er overholdt i seks måneder, kan hyppigheden af den kontrol, der er nævnt i stk. 3, nedsættes til en gang om måneden. Ved enhver overtrædelse af kriterierne i disse bilag genindføres kontrollen som nævnt i stk. 3."

b) Stk. 6 affattes således: "6 Overskrider resultatet af den kontrol, som er nævnt i stk. 4, de tilladte grænser, anses den pågældende batch for ikke at være i overensstemmelse med denne forordning I så fald kan det pågældende slagteri dog anmode om, at der på medlemsstatens referencelaboratorium foretages en modanalyse efter en metode, som vælges af medlemsstatens myndighed. Omkostningerne ved modanalysen afholdes af den, der råder over batchen."

c) Stk. 10 affattes således: "10 Overskrider resultatet af den kontrol, der er nævnt i stk. 8, de tilladte grænser, kan den, der råder over batchen, anmode om, at der på et af referencelaboratorierne i bilag VIII foretages en modanalyse efter den samme metode som den oprindelige test. Omkostningerne ved modanalysen afholdes af den, der råder over batchen. Referencelaboratoriernes opgaver og beføjelser er anført i bilag IX."

7) I artikel 14b, stk. 2, foretages følgende ændringer:

a) Første led affattes således: "- der foretages regelmæssig kontrol af vandoptagelsen i henhold til artikel 14a, stk. 3, også i kyllinge- og kalkunkroppe til fremstilling af ferske, frosne eller dybfrosne udskæringer som nævnt i stk. 1. Denne kontrol foretages mindst én gang i løbet af hver arbejdsperiode på otte timer. Ved luftkøling af kalkunkroppe er det dog ikke nødvendigt regelmæssigt at kontrollere vandoptagelsen. De grænseværdier, der er fastsat i bilag VII, punkt 9, gælder også for kalkunkroppe."

b) Som sidste afsnit indsættes: "Hvis resultaterne af den kontrol, der er nævnt i første led og i stk. 3, i forbindelse med luftkøling af kyllinger viser, at kriterierne i bilag V til VII er overholdt i seks måneder, kan hyppigheden af den kontrol, der er nævnt i første led, nedsættes til en gang om måneden. Ved enhver overtrædelse af kriterierne i bilag V til VII genindføres kontrollen som nævnt i første led."

8) Artikel 14b, stk. 3, andet afsnit, affattes således: "Når kriterierne i bilag VIa er blevet overholdt i et helt år på en bestemt opskæringsvirksomhed, nedsættes kontrolhyppigheden til en gang hver sjette måned. Ved enhver overtrædelse af kriterierne genindføres kontrollen som nævnt i første afsnit."

9) Bilag I, IV, VIa og VIII ændres som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 2002.

På Kommissionens vegne

Franz Fischler

Medlem af Kommissionen

(1) EFT L 173 af 6.7.1990, s. 1.

(2) EFT L 157 af 30.5.1998, s. 12.

(3) EFT L 143 af 7.6.1991, s. 11.

(4) EFT L 119 af 20.5.2000, s. 21.

(5) EFT L 109 af 6.5.2000, s. 29.

(6) EFT L 310 af 28.11.2001, s. 19.

BILAG

I bilag I, IV, VIa og VIII til forordning (EØF) nr. 1538/91 foretages følgende ændringer:

1) I bilag I foretages følgende ændringer:I tabellen indsættes som række 5: >TABELPOSITION>

2) I bilag IV foretages følgende ændringer:a) Overskriften i litra a) affattes således: "a) Fodret med ... % ...".

b) I litra b) "Ekstensivt staldopdræt (skrabe...)" - affattes første led under belægningsgrad således: "- kyllinger, unghaner og kapuner: 15 dyr, dog højst 25 kg levende vægt"

- indsættes følgende led under slagtealder: "- unghaner: 90 dage eller derover

- kapuner: 140 dage eller derover".

c) I litra d) "Frilands": - affattes femte led under belægningsgrad således: "- perlehøns: 13 dyr, dog højst 25 kg levende vægt"

- affattes ottende led under minimumsslagtealder således: "- kalkuner og gæs, der afsættes hele til stegning: 140 dage

- hunkalkuner til opskæring: 98 dage

- hankalkuner til opskæring: 126 dage."

3) I bilag VIa affattes punkt 2, første afsnit, således: "Definitionerne i artikel 1, stk. 2, gælder for de fjerkræudskæringer, som er nævnt i artikel 14b. Stikprøverne skal mindst være af følgende størrelse:

- kyllingebryst: halvdelen af brystet

- kyllingebrystfilet: halvdelen af det udbenede bryst uden skind

- kalkunbryst, kalkunbrystfilet og udbenet kød fra hele lår: portioner på ca. 100 g

- andre udskæringer: som defineret i artikel 1, stk. 2."

4) I bilag VIII foretages følgende ændringer:a) Det danske referencelaboratorium ændres til: " Fødevaredirektoratets Laboratorium Afdeling for Levnedsmiddelkemi

Fødevareregion Ringsted

Søndervang 4 DK - 4100 Ringsted ".

b) Det irske referencelaboratorium ændres til: " National Food Centre Teagasc

Dunsinea

Castleknock Dublin 15 Irland ".

c) Det nederlandske referencelaboratorium ændres til: " TNO Voeding Utrechtseweg 48 3704 HE Zeist Postbus 360 3700 AJ Zeist Nederlandene "

d) Det østrigske referencelaboratorium ændres til: " Agentur für Gesundheit und Ernährungssicherheit GmbH und Bundesamt für Ernährungssicherheit (Abt. Analytik II) Spargelfeldstrasse 191 A - 1220 Wien ".

e) Det portugisiske referencelaboratorium ændres til: " Direcção Geral de Fiscalização e Controlo da Qualidade Alimentar Laboratório Central de Qualidade Alimentar Av. Conde de Valbom, 98 P - 1050-070 Lisboa ".